Aritmética

La aritmética ye un ramo (ó l antrepassado) de la matemática que ten a ber culas propiadades eilementares de ciertas ouparaçones subre numerales. 

Las ouparaçones aritméticas tradecionales son somar, subtrair, multeplicar i debedir, inda que ouparaçones mais abançadas (cumo las manipulaçones de purcentaiges, raiç quadrada, sponenciaçon i funçones logarítmicas) tamien séian a las bezes ancluídas neste ramo. La aritmética faç-se an oubediéncia a ua orde de ouparaçones.

La aritmética de númaros naturales, anteiros, racionales (na forma de fraçones) i riales ye normalmente studada por garoticos de la scuola, que aprénden algoritmos manuales pa la aritmética. Na bida adulta, assi i todo, muitas pessonas mais quieren ousar ferramientas cumo calculadoras, cumputadores ó l ábaco para rializar cálculos aritméticos.

L termo aritmética tamien ye ousado an refréncia a la teorie de l númaros. Esto anclui las propiadades de ls anteiros relacionados cula primalidade, la debesiblidade i la seluçon de eiquaçones an anteiros, bien cumo la pesquisa moderna que ten aparecido deste studo. Ye neste cuntesto que se puoden ancuntrar cousas cumo l teorema fundamental de la aritmética i funçones aritméticas. 

L termo 'aritmética' ben de l griego 'arithmós', que diç respeito als númaros, anquanto l prefixo 'air_' quier dezir ajuntar, esto ye, aritmética ye la ciéncia que ajunta - soma, subtrai, multeplica, debide - númaros. Antoce, trata-se de la parte de la matemática que studa las ouparaçones numéricas i, por alargamiento de sentido, quier dezir todo l que perssupon un cálculo qualquiera.

Catadorie:Matemática